Koordinatės: 55°44′54″ š. pl. 24°18′28″ r. ilg.﻿ / ﻿55.74833°š. pl. 24.30778°r. ilg.﻿ / 55.74833; 24.30778

Panevėžio Aurida| Forma | Uždara akcinė bendrovė |
| Pramonė | Mašinų ir prietaisų |
| Pirmtakas (-ai) | Panevėžio autokompresorių gamykla |
| Įkurta | 1959 m. |
| Centrinė būstinė | Pramonės g. 8,35100 Panevėžys, Lietuva |
| Produkcija | autokompresoriai |
| Pajamos | 3,1 mln. eurų (2022 m.) |
| Darbuotojų | 52 |
| Tinklalapis | aurida.lt |

**„Panevėžio Aurida"** (iki 1991 m. – **Panevėžio kompresorių gamykla**, 1991–1995 m. – **Aurida**) – Lietuvos pramonės įmonė, veikianti Panevėžyje. Gamina kompresorius automobiliams ir žemės ūkio technikai, teikia detalių mechaninio ir terminio apdirbimo bei aliuminio lydymo ir liejimo paslaugas. 2021 m. duomenimis, įmonės produkcija eksportuota į Rusiją, Ukrainą, Kazachstaną, Lenkiją, Bulgariją, Baltarusiją, vėliau Rusijos ir Baltarusijos rinkų atsisakyta.

Istorija
--------

1908 m. čekų kilmės metalo liejikas Antanas Hokušas Panevėžyje, Pušaloto gatvėje, įkūrė mechanines dirbtuves, kuriose lietos statulėlės kryžiams, bareljefai sarkofagams, medaliai, vėliau gamintos atsarginės dalys kuliamosioms mašinoms, malūnams. 1940 m. Lietuvą okupavus TSRS, dirbtuvės nacionalizuotos, įkurta įmonė „Laisvė". Po karo įmonė tęsė darbą kaip žemės ūkio technikos gamykla. 1957 m. įmonę nuspręsta plėsti, J. Janonio gatvėje įrengta nauja fabriko bazė – „Pirmoji aikštelė". 1959 m. įkurta sąjunginio pavaldumo Panevėžio autokompresorių gamykla, pagamintas pirmasis kompresorius, skirtas krovininiam automobiliui ZIL-120. 1965 m. J. Janonio gatvėje pastatytas 5000 m² ploto pastatas trims mechaniniams barams ir surinkimo cechui, 1969 m. Pramonės g. 8 – vienuolikos aukštų administracinis pastatas. 1976–1978 m. pastatytas autokompresorių gamybos korpusas, liejykla bei statybos ir remonto cechai. 1985 m. gamykla pagamino 770,6 tūkst. autokompresorių ir 7,3 mln. rublių vertės plataus vartojimo prekių (keptuvių, dviračių pompų ir kitų); dalis produkcijos buvo siunčiama į kitas sąjungines respublikas ir į 25 užsienio šalis. 1986 m. prie gamyklos prijungus Šiaulių dviračių ir variklių gamyklą „Vairas", įkurtas Lietuvos automotoagregatų gamybinis susivienijimas. Tų metų duomenimis, gamykloje dirbo 4200 darbuotojų, veikė 8 srovinės, 33 mechanizuotos srovinės ir 7 automatizuotos linijos. Tai buvo antroji pagal darbuotojų skaičių gamykla mieste (po „Ekrano").

Po TSRS žlugimo pasikeitus rinkos sąlygoms, gamyklos gamybos apimtys ėmė mažėti. 1994 m. įmonė privatizuota. Didelė dalis buvusios gamyklos teritorijos išnuomota smulkiems verslams, dalis patalpų apleista.

Šaltiniai
---------

1. ↑  *Panevėžio Aurida, UAB pajamos, pelnas*, Rekvizitai. Nuoroda tikrinta 2023-11-20.
2. ↑  *Panevėžio Aurida, UAB*, Rekvizitai. Nuoroda tikrinta 2023-11-20.
3. ↑  *Kompresoriai*, Panevėžio Aurida. Nuoroda tikrinta 2023-11-20.
4. ↑  Raimonda Mikučionytė, *„Panevėžio Aurida" – įmonė, pagaminusi net 1 256 429 kompresorius*, Jūsų Panevėžys, 2021-03-03. Nuoroda tikrinta 2023-11-20.
5. ↑  Inga Kontrimavičiūtė, *Lietuvos verslas ieško alternatyvų Rusijos rinkai: sunkumų bus, bet darbdaviai ramūs*, Sekundė, 2022-03-20. Nuoroda tikrinta 2023-11-20.
6. ↑  *Pirmoji liejykla Panevėžyje*, Panevėžio kraštas virtualiai, 2021-01-14. Nuoroda tikrinta 2023-11-20.
7. 1 2  *Istorija*, Panevėžio Aurida. Nuoroda tikrinta 2023-11-20.
8. ↑  *Panevėžio autokompresorių gamykla*. Tarybų Lietuvos enciklopedija, T. 3 (Masaitis-Simno). – Vilnius: Vyriausioji enciklopedijų redakcija, 1987. // psl. 290
9. 1 2  Ugnius Antanavičius, *Cukrus, stiklas ir autokompresoriai: fotopasakojimas apie pramoninę Panevėžio istoriją*, 15 min. Nuoroda tikrinta 2023-11-20.